Άνοιξε τα μάτια του: είχε καιρό να το κάνει αυτό. Το λαμπερό φως του ήλιου χτύπησε με ταχύτητα πάνω στο λευκό δέρμα του, δημιουργώντας την αίσθηση ότι καίγεται, χωρίς καν να συμβαίνει αυτό.

Άρχισε να παρατηρεί τον κόσμο γύρω του. Η άλλοτε πράσινη πλάση, πλέον ήταν άχρωμη και γεμάτη σκόνη. Τι ώρα ήταν; Που ήταν όλοι;

Το ρολόι στον καρπό του είχε σταματήσει στην ώρα που κοιμήθηκε, μαζί με όλο τον υπόλοιπο κόσμο.

Σηκώθηκε διστακτικά και προσπάθησε να κάνει ένα βήμα, μα τα πόδια του λύγισαν και έπεσε πάλι στο ξηρό δάπεδο, χωρίς να κάνει άλλη προσπάθεια να σηκωθεί. Η σιγή ήταν εκκωφαντική. Δεν κατάλαβε αν είχαν περάσει μερικά λεπτά, ώρες, ή και ολόκληρες μέρες. Το παρατεταμένο αίσθημα των αναμνήσεών του ήταν ακόμα παρόν στο μυαλό του και ο άνθρωπος αδυνατούσε να ξεφύγει από αυτο.

Τώρα τι όμως; Δεν μπορούσε να προχωρήσει μπροστά, οι αναμνήσεις ήταν ακόμα εκεί και ο δρόμος μπροστά άφαντος. Το μόνο που μπορούσε να κάνει ήταν να αντιμετωπίσει το ίδιο του τον εαυτο, το ίδιο του το μυαλό. Στράφηκε προς τα μέσα του και χάθηκε από τον κόσμο και από τις αναμνήσεις όλων.

…

Καθώς ήταν χαμένος στις αναμνήσεις του, κοίταξε ψηλά. Ένα κίτρινο φως διακρινόταν στον ορίζοντα, οι ακτίνες του πλησιάζοντας όλο και περισσότερο. Έκλεισε τα μάτια του, και το άφησε να τον κατακλύσει.